Sesjarige sterf op pad skool toe’n Sesjarige seuntjie is Vrydagoggend in ’n botsing in Margate dood. (Foto: Verskaf / Robert Mckenzie) ’n Sesjarige seuntjie is Vrydagoggend dood toe die minibustaxi wat hom skool toe vervoer het in ’n botsing betrokke was. Die ongeluk het by die Roosevelt- en Piet Retief-kruising in Margate, KwaZulu-Natal, plaasgevind. Altesaam 19 ander mense, onder wie kinders, is ook in die ongeluk beseer. Volgens Robert McKenzie, woordvoerder van die provinsiale nooddiens, is die oorsaak van die ongeluk nie in dié stadium duidelik nie. “’n Minibus wat kinders na ’n skool vervoer het en ’n sedan was in die botsing betrokke. “Ongelukkig het ’n sesjarige seuntjie noodlottige beserings opgedoen. Paramedici van die provinsiale sowel as verskeie private nooddienste het 19 pasiënte op die toneel behandel,” het McKenzie Vrydag aan Maroela Media gesê.